### Resumé

Bygma i Jelling har anmodet om at få udarbejdet en lokalplan, så de kan udvide deres virksomhed på Nordkrogen i Jelling mod nord, hvor der i dag er landbrugsjord. Lokalplanen giver mulighed for, at virksomheden kan udvide, men med hensyntagen til Monumentområdet vest for ved krav om beplantningsbælter i lokalplanen. Lokalplanen formål er også, at planlægningen kommer i overensstemmelse med den faktiske tilladte anvendelse i området og giver derfor mulighed for en butik med særlig pladskrævende varer, som Bygma defineres som, samt miljøklasse op til 4.

I høringsperioden fra 27. november 2023 til 25. januar 2025 er der modtaget tre bemærkninger/indsigelser til lokalplanen. Indsigelserne har ikke givet anledning til at anbefale ændringer i lokalplanen og tillægget.

### Sagsfremstilling

![Kort over lokalplanområdet](data:image/jpeg;base64...)

*Figur 1: Kort over lokalplanområdet*

#### Planens historik

Teknisk Udvalg besluttede på mødet 7. marts 2023, pkt. nr. 64, at igangsætte udarbejdelse af lokalplan nr. 1401 og tillæg nr. 13.

Tillægget har været i fordebat fra 22. august 2023 til 5. september 2023.

Byrådet besluttede på møde 22. november 2023, pkt. nr. 195, at sende lokalplanen og tillægget i offentlig høring.

Lokalplanen og tillægget har været i offentlig høring fra 27. november 2023 til 25. januar 2024.

#### Indsigelser/bemærkninger og ændringer af lokalplanen

Der er modtaget tre indsigelser/bemærkninger til planen. TVIS bemærker, at de har to ledninger fra øst til varmeværket. Slots-og Kulturstyrelsen har ingen bemærkninger. De gør dog opmærksom på, at en evt. fortsat bebyggelsesudvikling i omegnen af Monumentområdet potentielt kan påvirke verdensarvsstedets integritet negativt og dermed være i konflikt med dets såkaldt Outstanding Universal Value.

Nordkrogen 19 gør indsigelse mod beplantningsbæltet mod vest mod [adresse]. En af grundene til at de købte grunden af Jelling Kommune var, at der aldrig ville blive bygget foran grunden, og den fine udsigt ville være sikret fremover. I 38 år har der ikke været problemer på grund af udsigtsfredningen, så de forstår ikke, hvorfor der skal plantes. Det vil forringe deres grund og virksomhed, og gøre den mindre attraktive. De har opført en bygning, som havde en karakter, der ikke skæmmede området og udsigten fra monumentområdet, og de vedligeholder den. De håber Vejle Kommune undlade at plante et skæmmende hegn foran dem. De har dårlige erfaringer med kommunens beplantede areal øst for deres grund, der aldrig er blevet vedligeholdt.

Teknik & Miljøs bemærkninger til indsigelsen fra [adresse] 19 er, at området ved højene siden 1985 er blevet til Monumentområdet, der er optaget på [adresse]. Såfremt erhvervsområdet skulle udlægges i dag, ville kommunen derfor under alle omstændigheder stille krav om et beplantningsbælte.

Generelt stiller kommunen krav om beplantningsbælter ved såvel nye erhvervs- og boligområder i forhold til det åbne land.

Der er i lokalplanen stillet krav om, at beplantning skal være hjemmehørende egnskarakteristiske arter, og det vil derfor ikke skæmme området, men opfattes som en naturlig del af landskabet. Det bliver ikke Vejle Kommune, der kommer til at eje beplantningsbæltet.

#### Overtagelsespligt/Frafaldserklæring

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanområdet er et eksisterende planlagt erhvervsområde, der udvides for at give mere plads til et byggemarked. Eksisterende infrastruktur udnyttes og, udvidelsen vurderes ikke at give mere trafik.

Cirka 0,9 ha jord, der før blev anvendt til landbrugsjord, udlægges i lokalplanen til beplantning og klimabassin.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller,

**at** udvalget anbefaler over for Byrådet, at lokalplan nr. 1401 og tillæg nr. 13 til [adresse] 2021-2033 vedtages endeligt,

**at** indsigelserne ikke har givet anledning til at anbefale ændringer i lokalplanen og tillægget, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

### Beslutning

Anbefalet.